Potešiť blízkeho správnym darčekom nie je vždy jednoduché. Obzvlášť to platí pri herných tituloch. Každý má svoje obľúbené série, preferuje odlišný žáner alebo jednoducho uprednostňuje tvorbu konkrétneho štúdia. Pre neskúsených jedincov je preto výber vhodného darčeka pre hráčov komplikovanou záležitosťou.
Naše každoročné tipy na hry, ktoré môžeš venovať blízkym, slúžia ako pomôcka pri výbere najzaujímavejších titulov za uplynulý rok. Aj tentokrát sme pokryli viacero žánrov a ku každej hre navyše prinášame alternatívu. Nech si už hráč nájde pod stromčekom ktorýkoľvek z týchto počinov, zaiste mu vyčaruješ úsmev na tvári.
Cyberpunk 2077
- Platformy: PC, Xbox One, PlayStation 4, Xbox Series X, Xbox Series S, PlayStation 5 a Google Stadia
Novinka od poľského štúdia CD Projekt Red patrí medzi najočakávanejšie počiny tohto roka. Po viacerých odkladoch sa hry dočkáme 10. decembra, takže ju bez problémov stíhaš prihodiť do svojho nákupného košíka ešte pred Vianocami. Budúci rok navyše vyjde bezplatná aktualizácia s "next-gen" grafikou.
Pre spresnenie, Cyberpunk 2077 je RPG zasadené do vzdialenej a nelichotivej budúcnosti. Hráč sa ocitne v úlohe žoldniera, ktorý sa snaží dostať na vrchol "potravinového reťazca" fiktívnej metropoly Night City. Titul je už pred vydaním ospevovaný za obrovský herný svet plný možností na vlastnú realizáciu.
Ak sa chceš o hre dozvedieť viac, odporúčame prečítať si naše súhrny z prezentácií Night City Wire. Všetky informácie nájdeš na jednom mieste v najnovšom článku.
Alternatíva: Ghostrunner
Ak poznáš niekoho, kto miluje žáner kyberpunk, máme pre teba ďalší tip. Svižná akcia Ghostrunner je zasadená do futuristického sveta, v ktorom hráč likviduje nepriateľov pomocou katany a skáče po mrakodrapoch. V našej recenzii sme hre udelili veľmi slušné hodnotenie, takže rozhodne nejde o krok vedľa. KLIK >>>
Call of Duty: Black Ops Cold War
- Platformy: PC, Xbox One, PlayStation 4, Xbox Series X, Xbox Series S a PlayStation 5
Priaznivci akčných hier značku Call of Duty veľmi dobre poznajú, nie všetci sú k nej ale pozitívne naklonení. Aktuálny diel s podtitulom Black Ops Cold War však ozvláštňuje rokmi otrepanú hrateľnosť novými mechanikami. Tie môžu zaujať aj jedincov, ktorí to s dojnou kravou Activisionu vzdali už pred rokmi.
Dostaneš príležitosť ponoriť sa do sveta medzinárodnej špionáže, v ktorom na tvojich voľbách záleží. Do pátrania po sovietskom agentovi Perseovi môžeš totiž zasiahnuť pomocou interaktívnych dialógov, čím ovplyvníš aj samotný koniec. Nechýba ani tradične zábavný multiplayer a kooperačný režim.
Alternatíva: Star Wars: Squadrons
V prípade, že chceš obdarovať fanúšika Hviezdnych vojen, len ťažko by sa tento rok našiel vhodnejší darček, ako je nová hra od vydavateľstva Electronic Arts. Squadrons posadí hráča do kokpitu vesmírnej stíhačky a to jednak v napínavej kampani pre jednotlivcov, ako aj v obrovských multiplayerových zápasoch. A bez neférových mikrotransakcií. KLIK>>>
The Last of Us Part II
- Platforma: PlayStation 4
Nebudeme klamať a na rovinu priznáme, že pokračovanie The Last of Us nás sklamalo. To ale vonkoncom neznamená, že by išlo vyslovene o zlú hru. Pre fanúšikov originálu je to povinná jazda, ktorú by mali absolvovať, aby si na vec vytvorili vlastný názor. Ktovie, možno niekomu vývojári svojou víziou ulahodia.
V skratke ide o post-apokalyptickú hru v hlavnej úlohe s dospievajúcou dievčinou Ellie. Odohráva sa v prostredí, ktoré sa vplyvom neznámej choroby zmenilo a z koho sa nestala príšera, ten musí o svoje miesto na slnku tvrdo bojovať. Výbornú hrateľnosť dopĺňa prvotriedne audiovizuálne spracovanie.
Alternatíva: Wasteland 3
Rok 2020 priniesol aj iné prírastky do post-apokalyptického žánru. Pozornosť si určite zaslúži najmä Wasteland 3, ktorý sa z vyprahnutej Arizony preniesol do mrazivej pustatiny zdevastovaného Colorada. V jadre ide ale stále o rovnaké taktické RPG, na aké sú hráči zvyknutí z predošlých častí. KLIK >>>
Mafia: Definitive Edition
- Platformy: PC, Xbox One a PlayStation 4
Mnoho hráčov z Česka a zo Slovenska na prvej Mafii vyrastalo, takže si určite nenechajú ujsť príležitosť vyskúšať jej remake. Aj keď podľa nášho názoru hra nenaplnila potenciál, priniesla množstvo skvelých prvkov. Vďaka tomu ide o najlepšiu gangsterku z čias prohibície, ktorú na trhu momentálne zoženieš.
Definitívna edícia je vytvorená od základov v novom engine. Obsahuje úplne nové dialógy a prestrihové scény, ktoré dodávajú príbehu väčšiu hĺbku. Vývojári si ale zároveň ctia predlohu a základnú dejovú kostru nechali nezmenenú. Keď už nič iné, remake ti zaručene pomôže spomenúť si, aký skvelý bol originál.
Alternatíva: Watch Dogs Legion
O akciu v mestskom prostredí nie je núdza. Spomeňme napríklad tretí diel hackerskej série Watch Dogs, ktorý sa odohráva v Londýne. Hra ti nechá úplnú voľnosť v zostavovaní svojho tímu, s ktorým sa pokúsiš zvrhnúť futuristickú tyraniu. Aj keď máme voči titulu určité výhrady, dokáže bez problémov zaujať na dlhé hodiny. KLIK >>>
Assassin's Creed Valhalla
- Platformy: PC, Xbox One, PlayStation 4, Xbox Series X, Xbox Series S a PlayStation 5
Sága Assassin's Creed dostala tento rok nové pokračovanie, ktoré je zasadené do ranostredovekého Anglicka. Z pozície vikingského náčelníka Eivora musia hráči pre svoj ľud nájsť nový domov v neznámej krajine, ubrániť sa nepriateľom, získať si na svoju stranu mocných spojencov a vybudovať vlastnú osadu.
Valhalla napravuje neduhy predošlého Odyssey a herný svet tak ponúka konzistentnú a najmä kvalitnú zábavu na veľa hodín. Historici budú pravdepodobne zhrození z miery fiktívnych prvkov, avšak kto k hre pristupuje ako k plnohodnotnému fantasy, vikingské dobrodružstvo si určite vychutná.
Alternatíva: Ghost of Tsushima
Hráčom, ktorí milujú historické príbehy a dobové zasadenie dávame do pozornosti exkluzivitu pre PlayStation 4 Ghost of Tsushima. Odohráva sa vo feudálnom Japonsku počas mongolskej invázie a miestami pripomína staršie diely Assassin's Creed v modernom spracovaní. Pre nás ide o najväčšie prekvapenie roka. KLIK >>>
Crash Bandicoot 4: It's About Time
- Platformy: PlayStation 4 a Xbox One
Legendárny vačkovec Crash Bandicoot sa po dlhých rokoch dočkal nového pokračovania, ktoré oživuje klasiku učebnicovým spôsobom. It's About Time prináša zábavnú hrateľnosť po vzore minulých hier, ktorú kombinuje s novými mechanikami a krajším vizuálom. Výsledný mix má veľmi blízko k dokonalosti.
Veteránov poteší vysoká náročnosť niektorých levelov, pri ktorej sa určite zapotia. Nový Crash tak aj napriek svojej tematike nie je určený výlučne detskému publiku, ale omnoho viac si ho užijú pamätníci, ktorí majú v rámci série čo-to odohrané. Pokojne sa však pri ňom môže vystriedať aj celá rodina.
Alternatíva: Ori and the Will of the Wisps
Z podobného súdka je aj plošinovka Ori and the Will of the Wisps. Namiesto bláznivého humoru ale v tomto prípade hrá prvé husle čarovný príbeh akoby z rozprávky. Hrateľnosť je vo svojej podstate jednoduchá, avšak vyššia náročnosť môže nováčikov frustrovať. Riešením je zníženie obťažnosti v nastaveniach. KLIK >>>
Crusader Kings III
- Platforma: PC
Cieľovou skupinou tretieho dielu Crusader Kings sú milovníci stratégií. Najnovšia hra od štúdia Paradox Interactive umožní ovplyvniť generácie šľachtických rodov naprieč tromi kontinentmi. Či sa z bezvýznamného šľachtica stane mocný a bohatý kráľ, alebo veľkú ríšu pohltia nepriatelia je len v hráčových rukách.
Oproti predošlým dielom je pokračovanie lepšie v každom ohľade. Na druhej strane, zmien nie je toľko, aby to niektorým zarytým fanúšikom série stačilo na prechod z rokmi vylepšovanej dvojky. Ak ale pri výbere darčeka siahneš po tomto počine, stratégovia so záľubou v histórii sa ti poďakujú.
Alternatíva: Iron Harvest
Kto preferuje ovládanie armád priamo na bojisku namiesto intríg a taktizovania nad mapami štátov, pre toho je hra Iron Harvest ako stvorená. Inšpiráciu čerpá z populárnej série Company of Heroes, odohráva sa však v alternatívnej minulosti. Nie je preto nič zvláštne, ak budeš okrem vojakov rozkazovať aj gigantickým robotom. KLIK >>>
Dirt 5
- Platformy: PC, Xbox One, PlayStation 4 a Google Stadia
Fanúšikovia pretekárskych hier nemajú tento rok práve najširší výber. Na trhu chýbajú stálice Gran Turismo a Forza, takže pri výbere vhodného titulu je nutné upriamiť pozornosť inam. Dirt 5 dokáže zabaviť všetkých hráčov, ktorí si nepotrpia na realistickú simuláciu, detailnú deštrukciu alebo prekrásnu grafiku.
Štúdio Codemasters vynahrádza nedostatky svojej hry množstvom obsahu v tandeme so zábavnou a chytľavou hrateľnosťou. Hráči majú taktiež na výber desiatky áut a viacero pretekárskych okruhov v rôznych podnebných pásmach. Piaty diel Dirt sa preto tak skoro nezunuje.
Alternatíva: F1 2020
Ani tento rok Codemasters nevynechalo svoju najväčšiu stálicu. Herná adaptácia Formuly 1 je v aktuálnom ročníku vizuálne nádhernou hrou s vyváženým jazdným modelom, ktorý vyhovuje veteránom aj nováčikom. Nadšenci kráľovnej motošportu si tak zaručene užijú každé kolo. KLIK >>>
Amnesia: Rebirth
- Platformy: PC a PlayStation 4
Podobne ako pri filmoch, aj v hernom svete sa nájde skupina jedincov, ktorí vyhľadávajú strašidelné zážitky. Práve tým môže vyhovieť nový diel kultovej série Amnesia, ktorý síce nijako neprekvapuje, svojou atmosférou sa ale dostane hlboko pod kožu. Veľkým lákadlom je aj tajuplný príbeh plný záhad.
Po stránke hrateľnosti ide o takmer rovnakú hru, akou bol aj originál. Výsledný dojem vylepšuje kvalitná audiovizuálna stránka. Grafika síce nie je prelomová, na druhej strane ale ani neurazí. Hudba je na tom o poznanie lepšie a práve tento aspekt sa podpisuje pod strašidelné vyznenie celej hry.
Alternatíva: Resident Evil 3
Hororová séria Resident Evil sa teší značnej obľube, a preto Capcom postupne prerába staršie diely. Tento rok sme sa dočkali remaku Resident Evil 3, ktorý oživil sympatickú hrdinku Jill Valentine. Kvalita si neudržala štandard výbornej "prerábky" dvojky a chýba jej výraznejšia hororová atmosféra, napriek tomu má čo ponúknuť. KLIK >>>
Vaporum: Lockdown
- Platforma: PC
Ak patríš medzi našich pravidelných čitateľov, určite už vieš, že aj na Slovensku vznikajú skvelé hry. Nadšencov domácej tvorby môže tento rok zaujať najmä pokračovanie netypického RPG Vaporum: Lockdown, ktoré oživuje zašlú slávu dnes už takmer mŕtveho žánru krokovacích dungeonov.
Ide o hru, ktorá poteší síce len veľmi úzku skupinu hráčov, o to väčšiu radosť ale môže spôsobiť, ak ju podaruješ tej správnej osobe. Zamysli sa preto nad tým, kto z okruhu tvojich známych sleduje slovenskú hernú scénu a obľubuje retro hrateľnosť v modernej podobe. Určite sa niekto nájde.
Alternatíva: Creaks
Herné trhy na Slovensku a v Česku majú k sebe prirodzene veľmi blízko. Preto je skvelý nápad našich susedov podporiť, najmä ak sa im podarí vytvoriť špičkovú hru. Logická adventúra Creaks je presne takýmto počinom, ktorý udivuje predovšetkým neopakovateľným vizuálnym štýlom firmy Amanita Design. KLIK >>>
Ktorú hru plánuješ na Vianoce kúpiť svojmu blízkemu, prípadne sám pre seba? Podeľ sa s nami v komentároch.